Dít moet jy weet ná Ramaphosa se toespraakPres. Cyril Ramaphosa. Foto: Elmond Jiyane/GCIS Pres. Cyril Ramaphosa het die Nelson Mandelabaai-metro in die Oos-Kaap Donderdagaand tot brandpunt verklaar. Strenger maatreëls sal tot verdere kennisgewing in dié metro geld terwyl die land se ramptoestand met nóg ŉ maand tot 15 Januarie 2021 verleng is. Vlak 1 van die afsonderingstydperk geld steeds vir die hele Suid-Afrika. Die volgende strenger maatreëls sal egter bykomend tot die bestaande vlak 1-regulasies vanaf middernag in die Nelson Mandelabaai-metro geld: Ramaphosa het gesê die strenger maatreëls is nie bedoel om die inwoners van die metro te straf nie, maar eerder om die verspreiding van Covid-19 te beperk en lewens te red. Só lyk stand van sake in SA (Argieffoto: Unsplash) Altesaam 800 872 mense in Suid-Afrika het reeds die koronavirus in Suid-Afrika opgedoen sedert dié virus in Maart in die land uitgebreek het. Sowat 92% van die pasiënte het egter reeds van die virus herstel. Die land se dodetal staan tans op 21 803. Ramaphosa het gesê Suid-Afrika kon daarin slaag om die infeksiekoers sedert middel Augustus vir byna 100 dae stabiel te hou. Minder as 2 000 nuwe gevalle is gedurende dié tydperk daagliks aangemeld. Dit het egter die afgelope drie weke verander. Suid-Afrika het Woensdag meer as 4 400 nuwe gevalle aangeteken. Dit is die grootste daaglikse toename in gevalle sedert middel Augustus, het die president daarop gewys. Die meeste gevalle word in dié stadium in Nelson Mandelabaai en die Sarah Baartman-distrik in die Oos-Kaap asook die Tuinroete in die Wes-Kaap aangemeld. Hospitaalopnames is boonop hiér aan die toeneem en in sommige gevalle vergelykbaar met dié tydens die eerste vlaag van infeksies. Dr. Zweli Mkhize, minister van gesondheid, sal dus binnekort die Sarah Baartman-distrik en die Tuinroete besoek waarna die nasionale koronavirusbevelsraad op grond van die minister se beoordeling besluite rakende dié gebiede sal neem. Ramaphosa het ’n beroep op Suid-Afrikaners gedoen om gedurende die feestyd slegs indien nodig te reis en sosiale byeenkomste sover moontlik te vermy.